B4-0072 και 0087/99

Ψήφισμα σχετικά με την κατάσταση στη Σιέρρα Λεόνε

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για τη Σιέρρα Λεόνε,

- έχοντας υπόψη τη Δήλωση της Ευρωπαϊκής Ένωσης της 12.01.1999,

A. εκφράζοντας τη βαθύτατη ανησυχία του για την πρόσφατη έκρηξη εμφυλίου πολέμου στη Σιέρρα Λεόνε, μεταξύ κυβερνήσεως και ανταρτών,

Β. εκτιμώντας ότι η Freetown έχει καταστεί το θέατρο βιαιοτάτων συγκρούσεων μεταξύ των ανταρτών και των ομάδων του τακτικού στρατού που υποστηρίζονται από ομάδες της Δυτικοαφρικανικής δυνάμεως η οποία υποτίθεται ότι διασφαλίζει το πολιτικό καθεστώς του Προέδρου Ahmed Tejan Kabbah,

Γ. εκτιμώντας ότι οι συγκρούσεις αυτές έχουν προκαλέσει μεγάλο αριθμό θυμάτων κυρίως μεταξύ των αμάχων και ότι η κατάσταση είναι δραματική στη Freetown η οποία έχει αποκοπεί από την υπόλοιπη χώρα, δεν διαθέτει πλέον ούτε πόσιμο νερό, ούτε ηλεκτρικό ρεύμα και όπου περισσότερα από 60.000 άτομα στερούνται τροφίμων, κυρίως διότι οι μάχες έχουν εξαναγκάσει το PAM να διακόψει την διανομή τροφίμων το 90% των οποίων προερχόταν από το εσωτερικό της χώρας,

Δ. υπενθυμίζοντας ότι από το Μάρτιο του 1998 όταν ο εκλεγείς Πρόεδρος Ahmed Tejan Kabbah επανήλθε στην εξουσία - αφού εκδιώχθηκε η χούντα από την εξουσία πολλούς μήνες μετά το στρατιωτικό πραξικόπημα - δεν έπαψαν οι μάχες στη Σιέρρα Λεόνε της οποίας ο πληθυσμός εξακολουθεί να δοκιμάζεται σκληρότατα,

Ε. υπενθυμίζοντας τις προσπάθειες που καταβάλλει η Οικονομική Κοινότητα των Κρατών της Δυτικής Αφρικής (ΟΚΚΔΑ) σε επίπεδο περιφερειακό προκειμένου να εξευρεθεί ειρηνική λύση στην κρίση της Σιέρρα Λεόνε,

ΣΤ. καταδικάζοντας την εκτέλεση, στις 19 Οκτωβρίου 1998, 20 περίπου μελών της στρατιωτικής χούντας τα οποία είχε ήδη καταδικάσει το στρατοδικείο χωρίς να ληφθεί υπόψη το δικαίωμά τους να εφεσιβάλουν την απόφαση ενώπιον εφετείου και πεπεισμένο ότι οι εκτελέσεις αυτές δεν μπορούν να ευνοήσουν την ειρηνευτική διαδικασία και την εθνική συμφιλίωση,

Ζ. καταγγέλλοντας την εκστρατεία τρομοκρατίας και εκφοβισμού που έχουν εξαπολύσει οι αντάρτες κατά τους τελευταίους αυτούς μήνες εις βάρος των αμάχων και κυρίως τις θηριωδίες εις βάρος των γυναικών και των παιδιών,

Η. εκφράζοντας την βαθύτατη ανησυχία του για την, λόγω της σημερινής κρίσεως, δραματική ανθρωπιστική κατάσταση η οποία έχει προκαλέσει νέα έξοδο προσφύγων προς τις γειτονικές χώρες καθώς και περαιτέρω προσφύγων στο εσωτερικό της χώρας,

1. καταδικάζει την απόπειρα κατάληψης της εξουσίας από τους αντάρτες της Σιέρρα Λεόνε[semigr ]

2. καλεί την κυβέρνηση και συγκεκριμένα τους αντάρτες να κηρύξουν και να τηρήσουν μόνιμη ανακωχή και τους καλεί να αρχίσουν εκ νέου διαπραγματεύσεις για την έναρξη της διαδικασίας εθνικής συμφιλίωσης, δημιουργώντας κατ' αυτόν τον τρόπο πλαίσιο για διαρκή ειρήνη[semigr ]

3. καλεί την Ευρωπαϊκή Ένωση να συμβάλει σε μια διαπραγματεύσιμη διευθέτηση της κρίσεως αυτής[semigr ]

4. επαναπροσφέρει την υποστήριξή του στις μεσολαβητικές προσπάθειες των κρατών μελών της ΟΚΚΔΑ προκειμένου να επανέλθει η ειρήνη στη Σιέρρα Λεόνε[semigr ]

5. απαιτεί από τους εμπολέμους και κυρίως του αντάρτες να σταματήσουν αμέσως τις θηριωδίες στις οποίες προβαίνουν εις βάρος των αμάχων και να παύσουν να επιβάλλουν κλίμα εκφοβισμού στη χώρα[semigr ]

6. υπενθυμίζει στην κυβέρνηση της Σιέρρα Λεόνε την τήρηση των διεθνών δεσμεύσεων που έχει αναλάβει στον τομέα των δικαιωμάτων του ανθρώπου και κυρίως του Διεθνούς Συμφώνου σχετικά με τα ατομικά και πολιτικά δικαιώματα[semigr ] ζητεί συγκεκριμένα από την κυβέρνηση να σεβαστεί πλήρως το δικαίωμα κάθε ατόμου σε δίκαιη δίκη και την καλεί να προβλέψει διαδικασίες εφέσεως για τις δίκες ενώπιον στρατοδικείου[semigr ]

7. καλεί τη διεθνή κοινότητα και ιδιαίτερα την Ευρωπαϊκή Ένωση να ενισχύσει την ανθρωπιστική βοήθεια προς τον λαό της Σιέρρα Λεόνε ο οποίος δοκιμάζεται σκληρά λόγω αυτής της διαμάχης[semigr ]

8. καλεί επιτακτικά τους πρωταγωνιστές της σύρραξης να συνεργαστούν πλήρως με τους διάφορους φορείς παροχής ανθρωπιστικής βοήθειας προκειμένου να επιτευχθεί η προώθηση και διανομή βοήθειας στην Freetown καθώς και σε ολόκληρη τη χώρα και να διασφαλιστεί η ασφάλεια του προσωπικού των ανθρωπιστικών οργανώσεων[semigr ]

9. καλεί την Ευρωπαϊκή Ένωση να παράσχει βοήθεια στις γειτονικές χώρες οι οποίες αντιμετωπίζουν μια συνεχώς διογκούμενη ροή προσφύγων από τη Σιέρρα Λεόνε[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τους Συμπροέδρους της Συνέλευσης Ίσης Εκπροσώπησης ΑΚΕ-ΕΕ καθώς και στην κυβέρνηση της Σιέρρα Λεόνε και τα κράτη μέλη της ΟΚΚΔΑ.